Baška, Jaroslav, poslanec NR SR (2015-11-24):
Ďakujem veľmi pekne za slovo. Vážený pán minister, vážené kolegyne, kolegovia, dovoľte mne sa v krátkosti vyjadriť k tejto novele zákona o cestnej premávke. Som veľmi rád, že ministerstvo vnútra predložilo túto novelu, ktorá určitým spôsobom rieši zvýšenie bezpečnosti účastníkov cestnej premávky. A som veľmi rád, že aj na výbore sme mohli prijať ďalší pozmeňujúci návrh, ktorý robí trošku lepšie a prehľadnejšie zjednodušuje zmeny v evidencii vozidiel. Ďakujem všetkým zamestnancom, ktorí sú na balóne rezortu ministerstva vnútra. Určite vedia, o čom hovorím. Dovoľte mi pri tejto príležitosti sa vyjadriť aj k našim dvom kolegom poslancom, ktorí tu dnes vystupovali k jednému zákonu, ktorý je z dielne ministerstva vnútra. Bol to pán poslanec Hlina a pán poslanec Zajac, ktorí povedali, že nám ostalo na výbore pre obranu a bezpečnosť otvorené rokovanie. Nie je to pravda, pán poslanec Zajac. Toto rokovanie pokračovalo 2. septembra 2014. A asi neviete o tom, pretože ste asi na tom rokovaní neboli. A to rokovanie výboru bolo aj skončené, pričom bolo prijaté aj uznesenie, pán poslanec Hlina, pre občerstvenie pamäti, kde sme žiadali podpredsedu vlády a ministra vnútra o vypracovanie analýzy personálneho posilnenia služby poriadkovej polície Policajného zboru v oblastiach so zvýšeným výskytom násilnej trestnej činnosti a posúdiť z pohľadu využiteľnosti predložený projekt mobilných policajných staníc, pán poslanec Hlina, v podmienkach Policajného zboru Slovenskej republiky. Takto sa skončilo to rokovanie výboru s týmto uznesením. A pán minister aj v termíne, na ktorom sme sa uzniesli ako náš výbor pre obranu a bezpečnosť túto 15-stranovú analýzu predložil. Pán poslanec Hlina, nekrúť hlavou, pretože tá analýza bola v tvojom priečinku asi 3 mesiace. Čiže, ty si tú analýzu ani nečítal. Ak by si ju prečítal, pán poslanec, tak by si dostal aj odpoveď na tú tvoju otázku, prečo stále nie sú tie mobilné policajné stanice nejakým spôsobom zavedené a neuvažuje sa o nich a že si hlasoval za zvýšenie rozpočtu. Tá analýza na jednej strane hovorí, že vzhľadom na to, že poklady na posúdenie projektu mobilných policajných staníc nie sú komplexné, nebolo možné pristúpiť ku komplexnému zhodnoteniu efektívnosti projektu. Ten projekt si predkladal ty, ale predložil si jednu A4 s fotkou jednej mobilnej stanice. A bol si požiadaný, aby si spolupracoval aj s Policajným zborom, ak máš nejaký takýto komplexný projekt, aby si ho predložil. Ani to si neurobil. Ty so to doteraz neurobil. Preto ten policajný zbor nemohol túto analýzu zhodnotiť, čo sa týka využívania projektu mobilných policajných staníc. Zahlasoval si za zvýšenie rozpočtu pre rezort ministerstva vnútra. A myslím si, že aj v tých častiach, pán poslanec Zajac, o ktorých ste vy hovorili, kde je teda tá zvýšená kriminalita, boli navýšené počty policajtov, pretože ten rozpočet počítal aj s krytím navýšenia počtu policajtov. A jednalo sa hlavne teda o kraje Prešovský, Košický a, ak sa nemýlim, Banskobystrický kraj. Takže, páni poslanci na osvieženie pamäti, dobre, nevymýšľajte si tu a nezavádzajte viackrát kolegov poslancov ani tento národ, vždy si to radšej prejdite, pozrite si to, spýtajte sa na to a potom môžete vyskakovať. Ďakujem veľmi pekne.